Diari Oficial de la Generalitat Valenciana


Sumari del DOGV 3126, del 20-11-1997 (1997/11063)

ORDRE de 30 d'octubre de 1997, del conseller de Cultura, Educació i Ciència, per la qual es deleguen competències en el director gerent de l'Institut Valencià d'Art Modern.
----------------------------------------------------------------------------------------------------------------------------------------------------------------------------

### Dades del document

Número de DOGV
:   3126

Data del DOGV
:   20-11-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/11274


Data del document
:   30-10-1997

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

3823 ORDRE de 30 d'octubre de 1997, del conseller de Cultura, Educació i Ciència, per la qual es deleguen competències en el director gerent de l'Institut Valencià d'Art Modern. [97/X11639]
  
La Llei 9/1986, de 30 de desembre, de la Generalitat Valenciana, va crear l'ens de dret públic Institut Valencià d'Art Modern (DOGV núm. 500, de 7 de gener de 1987). En el seu article 15 es consagra l'Institut Valencià d'Art Modern com a entitat de Dret Públic subjecta a la Generalitat Valenciana, amb personalitat jurídica pròpia i amb autonomia econòmica i administrativa per a la realització dels seus fins, que es regirà per allò que s'ha disposat en la seua llei de creació, la Llei d'Hisenda Pública de la Generalitat Valenciana i per l'ordenament jurídic privat.
  
De conformitat amb el paràgraf anterior i en particular amb allò que disposa per l'article 5 del punt 2, de la Llei d'Hisenda Pública de la Generalitat Valenciana, l'IVAM té la consideració d'empresa de la Generalitat Valenciana a la naturalesa de la qual s'ha adequat el seu pla comptable, el rendiment de comptes anuals, els balanços i altres instruments de gestió.
  
L'article 18 d'aquesta Llei 9/1986, estableix que els òrgans que regeixen l'IVAM són el president, el Consell Rector i el director gerent, determinant en l'article 22, que entre les competències i atribucions que corresponen al president hi ha l'autorització, la disposició, la liquidació i l'ordenació de pagaments, així com la representació de l'Institut.
  
La necessitat d'aconseguir una major agilitat i eficàcia en la gestió i el funcionament de l'Institut per a l'èxit dels seus fins, aconsellen delegar determinades atribucions de la presidència de la institució.
  
Per tot el que s'ha exposat i en virtut de les facultats que em confereix l'article 68 de la Llei de la Generalitat Valenciana 5/1983, de 30 de desembre, de Govern Valencià, l'article 13 de la Llei d'Administracions Públiques i del Procediment Administratiu Comú, i la disposició final primera de la Llei de la Generalitat Valenciana 9/1986, de 30 de desembre,
  
ORDENE
  
Article 1
  
1. Delegar en el director gerent de l'Institut Valencià d'Art Modern (IVAM) les facultats següents:
  
a) La representació de l'Institut en la firma d'acords de cooperació i col·laboració amb uns altres museus i entitats públiques o privades, tant nacionals com internacionals.
  
b) La contractació en nom de l'Institut dins dels límits legals i pressupostaris.
  
c) L'autorització de la despesa, la disposició i liquidació dels crèdits exigibles i l'ordenació de pagaments.
  
d) L'administració dels ingressos de l'Institut.
  
e) La formulació dels comptes anuals, que comprenen el balanç de la situació, el compte de pèrdues i guanys, la memòria i l'informe de gestió perquè siga aprovat pel Consell Rector.
  
Article 2
  
La delegació prevista en l'article anterior es confereix sense perjuí de la facultat del president d'advocar el coneixement i la resolució de tots els assumptes que considere oportuns.
  
Article3
  
Aquesta delegació podrà ser lliurement revocada de conformitat amb allò que estableix l'article 68.5 de la Llei 5/1983, de 30 de desembre, de Govern Valencià.
  
Article 4
  
Sempre que es faça ús de la delegació que conté aquesta ordre, haurà de fer-se constar dit extrem en la resolució adoptada.
  
DISPOSICIÓ DEROGATÒRIA
  
Queden expressament derogades la delegació de competències de l'art. 2 de l'Ordre de 23 de desembre de 1987, del conseller de Cultura, Educació i Ciència (DOGV 743, de 15-1-88) i l'Ordre de 9 de setembre de 1993 (DOGV 2.112, de 28-9-93) de la Conselleria de Cultura, per la qual es deleguen competències en el director gerent de l'IVAM.
  
DISPOSICIÓ FINAL
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 30 d'octubre de 1997
  
El conseller de Cultura Educació i Ciència,
  
FRANCISCO E. CAMPS ORTIZ